Broj: 711-I-1775-P-260/22-03-24

Zagreb, 13. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Anice Lacković,** **voditeljice Službe računovodstvenih poslova u trgovačkom društvu Urbanizam d.o.o. za komunalne djelatnosti i graditeljstvo,** za davanjem očitovanja Povjerenstva,na 171. sjednici održanoj dana 13. svibnja 2022.g. daje sljedeće

**OČITOVANJE**

1. **Direktor trgovačkog društva URBANIZAM d.o.o., čiji je osnivač trgovačko društvo DVORAC d.o.o., čiji su suosnivači jedinice lokalne samouprave, obveznik je u smislu odredbe članka 3. stavka 1. podstavka 40. ZSSI-a.**
2. **Obveznik iz točke I. izreke ne smije primiti dodatak za odvojeni život budući da isti predstavlja zabranjenu dodatnu naknadu, sukladno članku 7. točki d.) ZSSI-a.**

Obrazloženje

Zahtjev za davanjem očitovanja Povjerenstva podnijela je Anica Lacković, voditeljica Službe računovodstvenih poslova u trgovačkom društvu URBANIZAM d.o.o. za komunalne djelatnosti i graditeljstvo. U Povjerenstvu zahtjev je zaprimljen 06. svibnja 2022. pod poslovnim brojem 711-U-4776-P-260/22-01-1, povodom kojeg se vodi predmet broj P-260/22.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Uvidom u sudski registar Trgovačkog suda u Osijeku utvrđeno je da je osnivač trgovačkog društva URBANIZAM d.o.o. za komunalne djelatnosti i graditeljstvo trgovačko društvo DVORAC d.o.o. za komunalne djelatnosti. Nadalje, uvidom u gore navedeni sudski registar utvrđeno je da su osnivači trgovačkog društva DVORAC d.o.o. za komunalne djelatnosti Grad Valpovo, Općina Bizovac, Općina Petrijevci i Općina Koška, slijedom čega je direktor URBANIZMA d.o.o. za komunalne djelatnosti i graditeljstvo obvezan postupati skladno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da je trgovačko društvo Urbanizam d.o.o. komunalne djelatnosti i graditeljstvo d.o.o. Valpovo u vlasništvu drugog trgovačkog društva Dvorac d.o.o., koje je u suvlasništvu više jedinica lokalne samouprave. Podnositeljica stoga postavlja upit podliježe li direktor trgovačkog društva Urbanizam d.o.o. odredbama ZSSI-a koje se odnose na zabranu primitka dodatne naknade te spada li naknada za odvojeni život u primitke koje isti nema pravo primati.

S obzirom da je uvidom u sudski registar Trgovačkog suda u Osijeku utvrđeno da je osnivač trgovačkog društva URBANIZAM d.o.o. komunalne djelatnosti i graditeljstvo d.o.o. trgovačko društvo DVORAC društvo s ograničenom odgovornošću za komunalne djelatnosti, a da su suosnivači trgovačkog društva DVORAC jedinice lokalne samouprave, direktor trgovačkog društva URBANIZAM d.o.o. za komunalne djelatnosti i graditeljstvo obveznik je ZSSI-a na temelju članka 3. stavka 1. podstavka 40. ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Povodom navedene presude, Povjerenstvo je donijelo Smjernicu broj 711 -I-134-R-34/22-01-17 kojom je, obveznicima navedenima u članku 3. Zakona, koji temeljem ugovora obnašaju javnu dužnost, ukazano da pored plaće koju ostvaruju za njezino obnašanje, ne smiju primiti dodatne naknade za obnašanje javne dužnosti, što obuhvaća prigodne nagrade do propisanog iznosa (božićnica, uskrsnica), dar za djecu, regres za godišnji odmor te druge jednokratne nagrade, ali i sve druge primitke koje bi primali uz plaću, osim naknade putnih i drugih opravdanih troškova.

Stoga se obrazloženje navedene Smjernice odnosi i na direktora (člana Uprave) trgovačkog društva URBANIZAM d.o.o. za komunalne djelatnosti i graditeljstvo, koji temeljem ugovornog odnosa s trgovačkim društvom obnaša navedenu javnu dužnost.

Sukladno navedenome, obveznik ne može uz primanje plaće za obnašanje navedene dužnosti primiti drugu naknadu koja ujedno ne predstavlja naknadu stvarnog troška povezanog s obnašanjem dužnosti (npr. troškovi prijevoza, korištenja mobitela i sl.), jer bi se radilo o primitku zabranjene dodatne naknade.

S obzirom da dodatak za odvojeni život nije povezan sa stvarnim troškovima te u predmetnom slučaju navedeno pravo nije izričito propisano drugim Zakonom isti predstavlja zabranjenu dodatnu naknadu sukladno članku 7. točki d.) ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana